section_heading: Glavni likovi
paragraph_text: Joan Harris (trenutno Holloway) (Christina Hendricks): voditeljica ureda i šefica svim tajnicama u tvrtki Sterling Cooper. Bila je u dugogodišnjoj vezi s kolegom Rogerom Sterlingom sve do njegova dva srčana udara zbog kojih je prekinuo aferu. U drugoj sezoni Joan se zaručuje s doktorom Gregom Harrisom, a do treće sezone njih dvoje su vjenčani i na Gregov prijedlog ona daje otkaz u tvrtki Sterling Cooper. Njihov brak dolazi na kušnju kad Gregu postane problem pronaći posao kirurga što Joan prisiljava da pronađe posao u trgovini s odjećom, a kasnije i da nazove Rogera Sterlinga i zamoli da joj pronađe neki uredski posao. Zbog njezinih izuzetnih menadžerskih sposobnosti, Joan pozovu u novo-osnovanu agenciju koju oformljuju Don, Roger, Bert i Lane. U međuvremenu, Gregova snažna želja da postane kirurgom dovodi ga do odluke da se priključi vojski SAD-a pa na početku četvrte sezone biva poslan na vojnu obuku i u Vijetnam. Dok joj nema muža, Joan i Roger vrlo kratkotrajno obnavljaju svoju seksualnu vezu što dovodi do njezine trudnoće. Iako u početku Joan odluči abortirati, na kraju sezone saznajemo da to ipak nije učinila već je odlučila reći Gregu za trudnoću i uvjeriti ga da je dijete njegovo.